title: 2013/238/EU: A Tanács határozata ( 2013. május 21. ) a Régiók Bizottsága négy egyesült királysági tagjának és három egyesült királysági póttagjának kinevezéséről

text:
               28.5.2013

               HU

               Az Európai Unió Hivatalos Lapja

               L 141/42

         A TANÁCS HATÁROZATA
   (2013. május 21.)
   a Régiók Bizottsága négy egyesült királysági tagjának és három egyesült királysági póttagjának kinevezéséről
   (2013/238/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel az Egyesült Királyság kormányának javaslatára,
   mivel:

               (1)

               A Tanács 2009. december 22-én, illetve 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU (1), illetve 2010/29/EU határozatot (2).

               (2)

               Amanda BYRNE, Christine CHAPMAN, Flo CLUCAS és Roger KNOX hivatali idejének lejártát követően a Régiók Bizottsága négy tagjának helye megüresedett. Peter MOORE és Sandy PARK hivatali idejének lejártát követően a Régiók Bizottsága két póttagjának helye megüresedett. Paula BAKER-nek a Régiók Bizottsága tagjává történő kinevezését követően egy póttag helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Mick ANTONIW, Member of the National Assembly for Wales

                           —

                           Paula BAKER, Councillor, Basingstoke and Deane Council

                           —

                           Anthony Gerard BUCHANAN, Councillor, East Renfrewshire Council

                           —

                           Dee SHARPE, Councillor, East Riding of Yorkshire Council

                     és

               b)

               póttagként:

                           —

                           Barbara GRANT, Councillor, East Renfrewshire Council

                           —

                           Stewart GOLTON, Councillor, Leeds Council

                           —

                           Margaret LISHMAN, Councillor, Burnley Council.

         2. cikk
   Ez a határozat az elfogadásának napján lép hatályba.

      Kelt Brüsszelben, 2013. május 21-én.

            a Tanács részéről

            az elnök

         E. GILMORE

      (1)  HL L 348., 2009.12.29., 22. o.

      (2)  HL L 12., 2010.1.19., 11. o.


title: 2005/269/EK: A Tanács határozata (2005. február 28.) az egyrészről az Európai Közösség és tagállamai, és másrészről a Chilei Köztársaság közötti társulás létrehozásáról szóló megállapodás megkötéséről

text:
               2.4.2005

               HU

               Az Európai Unió Hivatalos Lapja

               L 84/19

      A TANÁCS HATÁROZATA

   (2005. február 28.)
   az egyrészről az Európai Közösség és tagállamai, és másrészről a Chilei Köztársaság közötti társulás létrehozásáról szóló megállapodás megkötéséről
   (2005/269/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 310. cikkére, összefüggésben 300. cikke (2) bekezdése első albekezdésének második mondatával, valamint 300. cikke (3) bekezdésének második albekezdésével,
   tekintettel a Bizottság javaslatára,
   tekintettel az Európai Parlament hozzájárulására (1),
   mivel:

               (1)

               Az egyrészről az Európai Közösség és tagállamai, és másrészről a Chilei Köztársaság közötti társulás létrehozásáról szóló megállapodást (a továbbiakban: társulási megállapodás) a Közösség nevében 2002. november 18-án Brüsszelben aláírták.

               (2)

               A társulási megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   (1)   Az egyrészről az Európai Közösség és tagállamai, és másrészről a Chilei Köztársaság közötti társulás létrehozásáról szóló megállapodást, annak mellékleteivel, a hozzácsatolt jegyzőkönyvekkel, valamint a Közösség által egyoldalúan vagy a másik féllel közösen tett, a záróokmányhoz csatolt nyilatkozatokkal együtt a Tanács a Közösség nevében jóváhagyja.
   (2)   A társulási megállapodás, a mellékletek, a jegyzőkönyvek és a záróokmány szövegét csatolták e határozathoz (2).
   2. cikk
   (1)   A Közösségnek a társulási megállapodás által létrehozott társulási tanácsban és társulási bizottságban elfoglalt álláspontját a Bizottság javaslata alapján, a Szerződés megfelelő rendelkezéseivel összhangban a Tanács fogadja el.
   (2)   A társulási tanács elnöke a Tanács képviselője, aki ismerteti a Közösség álláspontját. A társulási bizottság elnöke a Bizottság képviselője, aki ismerteti a Közösség álláspontját.
   (3)   A Közösséget a megállapodás által létrehozott vagy a társulási tanács által a megállapodás 7. cikkével összhangban felállított különbizottságokban a Bizottság képviseli.
   3. cikk
   (1)   A társulási megállapodás V. melléklete 29. cikke (2) bekezdésének alkalmazásában a Bizottság felhatalmazást kap, az 1493/1999/EK rendelet (3) 75. cikkében megállapított eljárással összhangban, a megállapodás módosításához szükséges okmányok aláírására.
   (2)   A társulási megállapodás VI. melléklete 16. cikke (2) bekezdésének alkalmazásában a Bizottság felhatalmazást kap, az 1576/892/EGK rendelet (4) 15. cikkében megállapított eljárással összhangban, a megállapodás módosításához szükséges okmányok aláírására.
   4. cikk
   A megállapodás 198. cikkének (1) bekezdésében előírt értesítést a Közösség nevében a Tanács elnöke küldi meg.

      Kelt Brüsszelben, 2005. február 28-án.

            a Tanács részéről

            az elnök

         F. BODEN

      (1)  Az Európai Parlament 2003. február 12-i hozzájárulása.

      (2)  Lásd: HL L 352., 2002.12.30., 3. o. és HL L 332., 2003.12.19., 64. o.

      (3)  HL L 179., 1999.7.14., 1. o. A legutóbb az 1795/2003/EK bizottsági rendelettel (HL L 262., 2003.10.14., 13. o.) módosított rendelet.

      (4)  HL L 160., 1989.6.12., 1. o. A legutóbb az 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított rendelet.


title: 2012/608/EU: Az Európai Parlament határozata ( 2012. május 10. ) az ENIAC közös vállalkozás 2010-es pénzügyi évre szóló költségvetésének végrehajtására vonatkozó mentesítésről

text:
               17.10.2012

               HU

               Az Európai Unió Hivatalos Lapja

               L 286/320

         AZ EURÓPAI PARLAMENT HATÁROZATA
   (2012. május 10.)
   az ENIAC közös vállalkozás 2010-es pénzügyi évre szóló költségvetésének végrehajtására vonatkozó mentesítésről
   (2012/608/EU)
   AZ EURÓPAI PARLAMENT,

               —

               tekintettel az ENIAC közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az ENIAC közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az ENIAC közös vállalkozás létrehozásáról szóló, 2007. december 20-i 72/2008/EK tanácsi rendeletre (3),

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzatának 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0112/2012),

               1.

               mentesítést ad az ENIAC közös vállalkozás ügyvezető igazgatója számára a közös vállalkozás 2010-es pénzügyi évre szóló költségvetésének végrehajtására vonatkozóan;

               2.

               észrevételeit az alábbi állásfoglalásban ismerteti;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az ENIAC közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 368., 2011.12.16., 48. o.

      (2)  HL L 248., 2002.9.16., 1. o.

      (3)  HL L 30., 2008.2.4., 21. o.

      (4)  HL L 357., 2002.12.31., 72. o.
    ---documentbreak---

               17.10.2012

               HU

               Az Európai Unió Hivatalos Lapja

               L 286/321

         AZ EURÓPAI PARLAMENT ÁLLÁSFOGLALÁSA
   (2012. május 10.)
   az ENIAC közös vállalkozás 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az ENIAC közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az ENIAC közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az ENIAC közös vállalkozás létrehozásáról szóló, 2007. december 20-i 72/2008/EK tanácsi rendeletre (3),

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0112/2012),

               A.

               mivel az ENIAC közös vállalkozást („a közös vállalkozást”) 2007. december 20-án hozták létre tízéves időtartamra, hogy a nanoelektronikai szempontból alapvető kompetenciák különféle alkalmazási területeken történő fejlesztésének érdekében kutatási ütemtervet szabjon meg és hajtson végre;

               B.

               mivel a közös vállalkozás 2010 júliusában pénzügyi autonómiát kapott;

               C.

               mivel a közös vállalkozás kezdeti szakaszban van, és 2010 végére még nem alakult ki teljesen belső ellenőrzési és pénzügyi jelentési rendszere;

               D.

               mivel a Számvevőszék a közös vállalkozás 2010-es pénzügyi évre vonatkozó éves beszámolójáról szóló jelentésében korlátozó véleményt fogalmazott meg a beszámoló megbízhatóságával kapcsolatban, mivel a közös vállalkozás nem szerepeltette a beszámolóban a költségvetési eredménykimutatást, illetve ennek és a gazdasági eredménykimutatásnak az összevetését;

               E.

               mivel a Számvevőszék a közös vállalkozás 2010-es pénzügyi évre vonatkozó éves beszámolójáról szóló jelentésében megállapítja, hogy kellő mértékben megbizonyosodott arról, hogy a vonatkozó éves beszámoló alapjául szolgáló ügyletek jogszerűek és szabályszerűek;

               F.

               mivel a közös vállalkozáshoz az Unió a tízéves időszak alatt – a hetedik kutatási keretprogram költségvetéséből – legfeljebb 450 000 000 EUR-val járul hozzá;

               G.

               mivel a közös vállalkozás 2010-es pénzügyi évre szóló költségvetése 38 440 000 EUR-t tett ki,

      A közös vállalkozás elszámolásainak megbízhatósága

               1.

               aggódik amiatt, hogy a Számvevőszék korlátozó véleményt fogalmazott meg a közös vállalkozás elszámolásainak megbízhatóságával kapcsolatban, mivel a közös vállalkozás nem szerepeltette a beszámolóban a költségvetési eredménykimutatást, illetve ennek és a gazdasági eredménykimutatásnak az összevetését, amint azt a 16. sz. uniós számviteli szabály („Költségvetési információ feltüntetése az éves beszámolóban”) előírja;

               2.

               tudomásul veszi, hogy a közös vállalkozás szerint a korlátozó vélemény annak tudható be, hogy a közös vállalkozás és a Számvevőszék különböző időpontokra hivatkozott arra vonatkozóan, hogy a közös vállalkozás mikor kezdett önállóan működni;

      Költségvetési és pénzgazdálkodás

               3.

               tudomásul veszi, hogy a közös vállalkozás költségvetését 2010. január 1. és 2010. május 4. között a DG INFSO kezelte; megjegyzi, hogy az igazgatási előirányzatokat 2010 májusában csoportosították át a közös vállalkozáshoz, azonban a működési költségvetési sorokat nem csoportosították át, és azok elérhetetlenek maradtak az elszámolási rendszer számára mindaddig, amíg a közös vállalkozás 2010. július 26-án pénzügyileg önálló nem lett; rámutat, hogy a közös vállalkozás 2010. szeptember 22-től kezdve lett képes saját költségvetésének végrehajtására, amikor megtörtént a működési előirányzatok átcsoportosítása;

               4.

               megjegyzi, hogy a közös vállalkozás végleges költségvetése 38 440 000 EUR kötelezettségvállalási és kifizetési előirányzatot tartalmazott, melyből 36 168 000 EUR-t szántak a 2010-es felhívásra;

               5.

               tudomásul veszi, hogy a rendelkezésre álló kötelezettségvállalási és kifizetési előirányzatok felhasználási aránya 99 %, illetve 24 % volt; aggódik a közös vállalkozás kifizetési költségvetésének és még inkább alaptevékenységeinek alacsony végrehajtási aránya miatt; hangsúlyozza, hogy az év végi készpénzegyenleg 20 000 000 EUR volt, ami a 2010-ben rendelkezésre álló kifizetési előirányzatok 53 %-át tette ki;

               6.

               megjegyzi, hogy a kifizetési előirányzatok alacsony végrehajtási aránya a működési tevékenységek és a Bizottság által a közös vállalkozásnak nyújtott kapcsolódó támogatás késedelmes átcsoportosításának eredménye;

               7.

               tudomásul veszi a közös vállalkozás észrevételeit, miszerint kidolgozták a feladatok elkülönítését biztosító eljárási kézikönyvet, ami lehetővé tette az öt alábbi kivétel meghatározását, amelyekre a saját költségvetés végrehajtásának kezdeti szakaszában került sor:

                           —

                           aláírtak három szerződést, miközben az ABAC-tranzakciók még befejezés előtt álltak, mivel az ABAC-eljárás hosszát alulbecsülték,

                           —

                           egy meglévő kötelezettségvállaláshoz kapcsolódó szerződést azelőtt aláírtak, mielőtt eldőlt volna, hogy az új kötelezettségvállalást igényel,

                           —

                           egy hiányzó szerződést fedeztek fel az önállóságra való átállás során, és azt az első kifizetések jóváhagyása után írták alá,

                     tudomásul veszi, hogy intézkedtek a helyzet kijavítása érdekében, és további kivételekre nem került sor;

      Belső ellenőrzési rendszerek

               8.

               sürgeti a közös vállalkozást, hogy fejezze be belső ellenőrzési és pénzügyi információs rendszerének kialakítását; különösen felhívja a közös vállalkozást, hogy állapítsa meg és dokumentálja belső ellenőrzési rendszerének olyan fontos elemeit, mint a számviteli eljárások és az elszámolás lezárásával összefüggő ellenőrzések, valamint az operatív kiadások elismerése és mérése;

               9.

               tudomásul veszi a Számvevőszék megállapítását, miszerint az ellenőrzés gyenge volt az előfinanszírozást biztosító kifizetések előzetes pénzügyi ellenőrzésének területén, különösen a kifizetett összegek kiszámítása és jóváhagyása vonatkozásában; hangsúlyozza, hogy teljes mértékben megbíztak a nemzeti finanszírozó hatóságoktól kapott igazolásokban az előfinanszírozási kifizetések és a költségek elfogadása kapcsán, és nem végeztek további ellenőrzéseket a bejelentett költségek jogszerűségének és szabályosságának biztosítása érdekében;

               10.

               megállapítja, hogy az egyes projektekkel kapcsolatos költségigénylések utólagos ellenőrzésének feladatát teljes mértékben a tagállamokra ruházták át; ugyanakkor fontosnak találja, hogy a közös vállalkozás biztosítsa tagállamai pénzügyi érdekeinek megfelelő védelmét, valamint a tranzakciók jogszerűségét és szabályosságát; ennélfogva véleménye szerint a közös vállalkozás számára nehézséget fog okozni a tagállamok pénzügyi érdekei megfelelő védelmének, valamint az alapul szolgáló tranzakciók jogszerűségének és szabályszerűségének biztosítása; felhívja a közös vállalkozást, hogy vizsgálja felül a költségigények utólagos ellenőrzésére vonatkozó stratégiáját, és tájékoztassa a mentesítésért felelős hatóságot a közös vállalkozást létrehozó 72/2008/EK rendelet 12. cikkének való megfelelés érdekében kialakított mechanizmusról;

               11.

               tudomásul veszi, hogy a közös vállalkozás számvitelért felelős tisztviselője validálta a pénzügyi és számviteli rendszereket (ABAC és SAP); megjegyzi azonban, hogy az azokat alátámasztó üzleti folyamatokat nem validálták, különös tekintettel a nemzeti hatóságoktól kapott költségigények kifizetésének validálására vonatkozó pénzügyi információt biztosító eljárásra; kéri a közös vállalkozást, hogy tájékoztassa a mentesítésért felelős hatóságot az üzleti folyamatok validálásának állásáról;

               12.

               tudomásul veszi a Számvevőszék azon megállapítását, hogy a közös vállalkozás informatikai irányítása és gyakorlata megfelel a közös vállalkozás méretének és céljainak; hangsúlyozza ugyanakkor, hogy az informatikai stratégiai tervezési ciklus, az adatoknak a titoktartásra és integritásra vonatkozó követelmények betartása szempontjából történő besorolása, valamint a katasztrófaelhárítási terv esetében még elmaradások vannak; felhívja a közös vállalkozást, hogy orvosolja a helyzetet, és készítsen naprakész jelentést a mentesítésért felelős hatóság számára a kérdéssel kapcsolatban;

      Belső ellenőrzés

               13.

               megjegyzi, hogy még nem került sor a közös vállalkozás pénzügyi szabályainak oly módon történő módosítására, hogy az tartalmazza a Bizottság belső ellenőrének az általános költségvetés egésze tekintetében fennálló hatásköréről szóló rendelkezést;

               14.

               megjegyzi azonban, hogy a közös vállalkozás igazgatótanácsa elfogadta a Bizottság Belső Ellenőrzési Szolgálatának működési szabályzatát;

      Késleltetett pénzügyi autonómia

               15.

               ismételten hangsúlyozza, hogy a közös vállalkozás 2008 februárjában jött létre, de csak 2010 júliusában kezdte meg önálló működését; komoly aggodalmának ad hangot azzal kapcsolatban, hogy a közös vállalkozás a tervezett – 2017. december 31-ig tartó – fennállása időtartamának egynegyedét a pénzügyi önállóság elérésére használta fel; megjegyzi, hogy a közös vállalkozás csak 2010 szeptembere után tudott működési kifizetéseket eszközölni, azt követően, hogy megtörtént a működési előirányzatok fedezésére szolgáló készpénzátutalás a Bizottságtól a közös vállalkozásnak; hangsúlyozza, hogy e késedelem nem vezethet a fennállására előirányzott tízéves időszak meghosszabbításához, hanem arra kell indítania a közös vállalkozás irányítását, hogy kezelje a hiányosságokat, és a tervezett tíz éven belül elérje céljait;

      Pályázati felhívások és projektmenedzsment

      A 2010-es felhívás

               16.

               tudomásul veszi a közös vállalkozástól, hogy a 3. pályázati felhívásnak nagy visszhangja volt; megjegyzi, hogy tíz pályázatot választottak ki támogatásra, miközben tizenegy, a feltételeket teljesítő projektet nem lehetett támogatni, mivel a rendelkezésre álló költségvetés kimerült;

      2008-as és 2009-es felhívások

               17.

               aggódik az 1. felhívás (2008) és a 2. felhívás (2009) projektjeinek lassú haladása miatt;

               18.

               megjegyzi, hogy a közös vállalkozás 2010-es éves tevékenységi jelentése szerint az 1. felhívás esetében 2010 végén az alábbi a helyzet:

                           —

                           az összesen 166 partner közül 6-nak (3,6 %) nem volt nemzeti támogatási megállapodása, elsősorban a változásokat követően folyamatban levő papírmunka miatt,

                           —

                           a partnerek 15,1 %-a (25, elsősorban olasz partner) ugyan kötött nemzeti támogatási megállapodást, de nem írta alá a csatlakozási nyomtatványt;

               19.

               tudomásul veszi a közös vállalkozás észrevételeit, miszerint a szerződések a 2. felhívás projektjei esetében még lassabban haladtak előre, amikor csak hat támogatási megállapodást sikerült aláírni 2010 vége előtt, miközben a fennmaradó öt projekt az alábbi okokból szenvedett késedelmet:

                           —

                           három projektnek olasz projektkoordinátora volt, akik még mindig a nemzeti rendeletre várnak, és nem egyeztek bele, hogy más országokbeli partnerek lépjenek helyükbe,

                           —

                           a SMART-projektet átalakították, miután Franciaország a költségvetési megszorítások miatt visszavonta a támogatást, több hónappal a hatóságok testületének támogatási döntése után,

                           —

                           a Mirandela már aláírás előtt állt, azonban az utolsó pillanatban megváltoztatták az aláírásra jogosult illetékes személyét;

               20.

               az éves tevékenységi jelentés alapján megállapítja, hogy a program kezdetétől 2010 végéig a közös vállalkozás több mint 300 támogatást fizetett ki, összesen 9 800 000 EUR értékben; megjegyzi, hogy a közös vállalkozás szerint a szerződésekkel és a kifizetésekkel kapcsolatos helyzet elfogadhatatlan, és eldöntötte, hogy lépéseket fog tenni az alábbiak érdekében:

                           —

                           annak biztosítása, hogy a folyamatban részt vevő szervezetek tisztában legyenek az eljárással,

                           —

                           a nemzeti finanszírozó hatóságokkal való eszmecserék és események sorrendiségének tisztázása,

                           —

                           az eljárások felgyorsítása érdekében teendő lépések meghatározása,

                           —

                           az előrehaladás nyomon követése a nemzeti szervezeteknél az ügyek állásának áttekintése és az eljárás pontosítása érdekében tett látogatások révén;

               21.

               felhívja a közös vállalkozást, hogy terjesszen a mentesítésért felelős hatóság elé:

                           —

                           naprakész jelentést a 1. és 2. felhívás keretében indult projektek jelenlegi helyzetéről a szerződéskötések és a támogatások kifizetésének előrehaladását illetően,

                           —

                           értékelő jelentést a szerződéskötés és a kifizetési eljárás felgyorsítása érdekében tett lépésekről, valamint a végrehajtásuk révén elért előrehaladásról,

                           —

                           naprakész jelentést a 3. felhívás keretében indult projektek jelenlegi helyzetéről a szerződéskötést és a kifizetéseket illetően;

      Teljesítmény

               22.

               tudomásul veszi az éves tevékenységi jelentés alapján, hogy 2010. december 16-án elfogadták az Artemis és az ENIAC közös technológiai kezdeményezések első időközi értékeléséről szóló bizottsági jelentést;

               23.

               hangsúlyozza, hogy az időközi értékelés három ajánlást fogalmazott meg a közös vállalkozás számára:

                           —

                           a „potyázás” problémájának megoldása érdekében a közös vállalkozásnak ki kell alakítania egy olyan rendszert, melyben minden nem tag kedvezményezett ország befizeti uniós hozzájárulásának egy bizonyos százalékát, hozzájárulva a közös vállalkozás költségeihez,

                           —

                           módosítani kell az értékelési és kiválasztási folyamatokat, hogy a támogatott projektek portfóliója jobban illeszkedjen a program európai stratégiai céljaihoz,

                           —

                           a tagállamoknak és az ipari szervezeteknek együtt kell működniük olyan folyamatok kialakításában, amelyek révén a potenciális pályázók korán konstruktív visszajelzést kaphatnak támogatási kilátásaikról,

                     kéri a közös vállalkozást, hogy tájékoztassa a mentesítésért felelős hatóságot az első időközi értékelés eredményei nyomán bevezetett intézkedésekről;

               24.

               megjegyzi, hogy a közös vállalkozás szerint a feladatának ellátását érintő legfontosabb kérdés működési költségvetésének alulköltése; megjegyzi, hogy a közös vállalkozás emiatt 2010-ben kötelezettséget vállalt azon fellépések meghatározására, amelyeknek köszönhetően a helyzet pozitív irányba fejlődhet, többek között:

                           —

                           ösztönzés a stratégiailag fontos projektek meghatározására,

                           —

                           azon nemzeti programok azonosítása, amelyek előnyére válna, ha európai kontextusba emelnék őket,

                           —

                           további nemzeti támogató szervezetek bevonása,

                           —

                           az Eureka-klaszter, a Catrene és a közös vállalkozás támogatásainak optimális felosztása,

                     felhívja a közös vállalkozást, hogy tájékoztassa a mentesítésért felelős hatóságot a fenti fellépések végrehajtásának állásáról és az elért eredményekről;

               25.

               tudomásul veszi a „Horizont 2020” kutatási és innovációs keretprogram (2014–2020) végrehajtását szolgáló egyedi program létrehozására irányuló bizottsági javaslatot, amelyben a Bizottság felveti annak lehetőségét, hogy az Artemis és az ENIAC közös vállalkozást egyetlen kezdeményezéssé kapcsolják össze, és hogy a „Horizont 2020” társadalmi kihívásokkal foglalkozó részének végrehajtásával összefüggésben új közös vállalkozásokat alakítsanak; felhívja a Bizottságot, hogy ezzel kapcsolatosan folyamatosan tájékoztassa a mentesítésért felelős hatóságot;

      A befogadói megállapodás hiánya

               26.

               megismétli, hogy a közös vállalkozásnak – a közös vállalkozást létrehozó 72/2008/EK rendelettel összhangban – sürgősen befogadói megállapodást kell kötnie Belgiummal a Belgium részéről nyújtandó irodahelyiségekről, kiváltságokról és mentességekről, valamint egyéb támogatásokról;

      A közös vállalkozásokra vonatkozó horizontális észrevételek

               27.

               hangsúlyozza, hogy a Bizottság eddig hét közös vállalkozást hozott létre az Európai Unió működéséről szóló szerződés 187. cikke értelmében; megállapítja, hogy hat közös vállalkozás (IMI, Artemis, ENIAC, Clean Sky, FCH és ITER-F4E) a kutatás területén működik a Bizottság Kutatási és Innovációs Főigazgatósága, illetve Információs Társadalmi és Médiaügyi Főigazgatósága alatt, egy pedig a közlekedés területén az új légiforgalmi szolgáltatási rendszer (SESAR) kialakításáért felel, és tevékenységeit a Mobilitáspolitikai és Közlekedési Főigazgatóság felügyeli;

               28.

               megjegyzi, hogy a közös vállalkozások számára a fennállásuk időtartamára szükségesnek ítélt indikatív források összege 21 793 000 000 EUR;

               29.

               megjegyzi, hogy a közös vállalkozások számára a fennállásuk időtartamára szükségesnek ítélt uniós hozzájárulás összege 11 489 000 000 EUR;

               30.

               megjegyzi, hogy a 2010-es pénzügyi évben a közös vállalkozások költségvetéséhez nyújtott uniós hozzájárulás teljes összege 505 000 000 EUR-t tett ki;

               31.

               felhívja a Bizottságot, hogy az uniós pénzek felhasználásával kapcsolatos átláthatóság és egyértelműség biztosítása és az európai adófizetők bizalmának helyreállítása érdekében évente nyújtson összesített tájékoztatást a mentesítésért felelős hatóság számára az Unió általános költségvetéséből nyújtott teljes éves finanszírozásról, közös vállalkozásokra lebontva;

               32.

               üdvözli az Artemis arra irányuló kezdeményezését, hogy éves tevékenységi jelentésében információkkal szolgál a folyamatban lévő projektjeinek ellenőrzéséről és felülvizsgálatáról; úgy véli, hogy ezt a gyakorlatot a többi közös vállalkozásnak is követnie kellene;

               33.

               emlékeztet arra, hogy a közös vállalkozások a köz- és magánszféra közötti partnerségek, következésképpen a köz- és magánérdekek szorosan összefonódnak egymással; úgy véli, hogy ilyen körülmények között az összeférhetetlenségek valószínűségét nem szabad figyelmen kívül hagyni, hanem megfelelően foglalkozni kell vele; ezért felhívja a közös vállalkozásokat, hogy tájékoztassák a mentesítésért felelős hatóságot a szervezetükön belül létező olyan ellenőrzési mechanizmusokról, amelyek lehetővé teszik az összeférhetetlenségek megfelelő kezelését és megelőzését;

               34.

               megállapítja, hogy a Fúziósenergia-fejlesztési és ITER Európai Közös Vállalkozás kivételével a közös vállalkozások viszonylag kis méretűek és földrajzilag koncentráltak; ezért úgy véli, hogy lehetőség szerint egyesíteniük kell erőforrásaikat;

               35.

               felhívja a Számvevőszéket, hogy tájékoztassa a mentesítésért felelős hatóságot az egyes közös vállalkozásokkal kapcsolatos, a 2011-es pénzügyi évre vonatkozó éves beszámolóikról szóló jelentésekben foglalt megjegyzései nyomán tett lépésekről;

               36.

               felkéri a Számvevőszéket, hogy ésszerű időn belül készítsen különjelentést a Parlament számára arról, hogy milyen hozzáadott értéket képvisel a közös vállalkozások létrehozása az uniós kutatási, technológiafejlesztési és demonstrációs programok hatékony végrehajtása szempontjából; továbbá megjegyzi, hogy e jelentésnek tartalmaznia kell egy értékelést a közös vállalkozások létrehozásának eredményességére vonatkozóan.

      (1)  HL C 368., 2011.12.16., 48. o.

      (2)  HL L 248., 2002.9.16., 1. o.

      (3)  HL L 30., 2008.2.4., 21. o.

      (4)  HL L 357., 2002.12.31., 72. o.


title: 2009/207/EK: Az Európai Parlament határozata ( 2008. április 22. ) a Kábítószer és a Kábítószerfüggőség Európai Megfigyelőközpontja 2006-os pénzügyi évre vonatkozó költségvetésének végrehajtására vonatkozó mentesítésről

text:
               31.3.2009

               HU

               Az Európai Unió Hivatalos Lapja

               L 88/134

         AZ EURÓPAI PARLAMENT HATÁROZATA
   (2008. április 22.)
   a Kábítószer és a Kábítószerfüggőség Európai Megfigyelőközpontja 2006-os pénzügyi évre vonatkozó költségvetésének végrehajtására vonatkozó mentesítésről
   (2009/207/EK)
   AZ EURÓPAI PARLAMENT,
   tekintettel a Kábítószer és a Kábítószerfüggőség Európai Megfigyelőközpontjának a 2006-os pénzügyi évre vonatkozó végleges éves beszámolójára (1),
   tekintettel a Számvevőszéknek a Kábítószer és a Kábítószer-függőség Európai Megfigyelőközpontja 2006-os pénzügyi évre vonatkozó végleges éves beszámolójáról szóló jelentésére a Központ válaszaival együtt (2),
   tekintettel a Tanács 2008. február 12-i ajánlására (5843/2008 – C6-0084/2008),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel a Kábítószer és a Kábítószerfüggőség Európai Megfigyelőközpontja létrehozásáról szóló, 2006. december 12-i 1920/2006/EK európai parlamenti és tanácsi rendeletre (4) és különösen annak 15. cikkére,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A6–0116/2008),

               1.

               megadja a Kábítószer és a Kábítószerfüggőség Európai Megfigyelőközpontja igazgatója számára a Központ 2006-os pénzügyi évre szóló költségvetésének végrehajtására vonatkozó mentesítést;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Kábítószer és a Kábítószerfüggőség Európai Megfigyelőközpontja igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételükről (L sorozat).

            az elnök

         H.-G. PÖTTERING

            főtitkár

         Harald RØMER

      (1)  HL C 261., 2007.10.31., 67. o.

      (2)  HL C 309., 2007.12.19., 128. o.

      (3)  HL L 248., 2002.9.16., 1. o.

      (4)  HL L 376., 2006.12.27., 1. o.

      (5)  HL L 357., 2002.12.31., 72. o.

    ---documentbreak---

               31.3.2009

               HU

               Az Európai Unió Hivatalos Lapja

               L 88/135

         AZ EURÓPAI PARLAMENT ÁLLÁSFOGLALÁSA
   (2008. április 22.)
   a Kábítószer és a Kábítószerfüggőség Európai Megfigyelőközpontja 2006-os pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,
   tekintettel a Kábítószer és a Kábítószerfüggőség Európai Megfigyelőközpontjának a 2006-os pénzügyi évre vonatkozó végleges éves beszámolójára (1),
   tekintettel a Számvevőszéknek a Kábítószer és a Kábítószerfüggőség Európai Megfigyelőközpontja 2006-os pénzügyi évre vonatkozó végleges éves beszámolójáról szóló jelentésére a Központ válaszaival együtt (2),
   tekintettel a Tanács 2008. február 12-i ajánlására (5843/2008 – C6-0084/2008),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel a Kábítószer és a Kábítószerfüggőség Európai Megfigyelőközpontja létrehozásáról szóló, 2006. december 12-i 1920/2006/EK európai parlamenti és tanácsi rendeletre (4) és különösen annak 15. cikkére,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A6–0116/2008),

               A.

               mivel a Számvevőszék kijelentette, hogy kellő mértékben megbizonyosodott a 2006-os pénzügyi évre vonatkozó éves beszámoló megbízhatóságáról, valamint arról, hogy az alapjául szolgáló ügyletek jogszerűek és szabályszerűek,

               B.

               mivel 2007. április 24-én a Parlament megadta a mentesítést a Kábítószer és a Kábítószerfüggőség Európai Megfigyelőközpontja igazgatójának a Központ 2005-ös pénzügyi évre szóló költségvetésének végrehajtására vonatkozóan (6), és a mentesítésről szóló határozatot kísérő állásfoglalásban a Parlament többek között

                           —

                           tudomásul veszi, hogy az igazgatási kiadások terén magas, csaknem 40 %-os átviteli arány tapasztalható; felhívja a Központot, hogy a kötelezettségvállalások átvitelének elkerülése érdekében irányítsa jobban beszerzési politikáját,

                           —

                           tudomásul veszi a személyzet felvételére és a küldetésekre vonatkozó eljárásokkal kapcsolatos hiányosságokat, és felhívja a Központot ezen eljárások helyes alkalmazására,

                           —

                           megjegyzi, hogy a beszerzési és szerződéskötési eljárások ellenőrzése során több szabálytalanságra derült fény,

                           —

                           felkéri a Központot, hogy a tárgyi eszközök nyilvántartási rendszerét illesszék be az általános elszámolásba, hiszen megbízható címkézési rendszer nélkül a nyilvántartásban szereplő eszközök nyomon követhetőségét nem lehet biztosítani;

   Általános észrevételek, amelyek az uniós ügynökségek horizontális kérdéseivel kapcsolatosak, és ezáltal minden egyes ügynökség mentesítési eljárása szempontjából jelentőséggel bírnak

               1.

               megjegyzi, hogy a Számvevőszék által ellenőrzött 24 ügynökség és egyéb kapcsolódó szerv költségvetése 2006-ban összesen 1 080,5 millió EUR-t tett ki (közülük 271 millió EUR-val a legnagyobb az Európai Újjáépítési Ügynökség, 5 millió EUR-val pedig a legkisebb az Európai Rendőrakadémia [CEPOL] költségvetése volt);

               2.

               rámutat arra, hogy a pénzügyi ellenőrzés és mentesítés hatálya alá tartozó külső uniós szervek köre jelenleg nemcsak a hagyományos szabályozó ügynökségeket öleli fel, hanem az egyes konkrét programok megvalósítása érdekében felállított végrehajtó ügynökségeket is, és a közeljövőben a köz- és magánszféra partnersége keretében létrehozott közös vállalkozásokra (közös technológiai kezdeményezések) is ki fog terjedni;

               3.

               a Parlament vonatkozásában megállapítja, hogy a mentesítési eljárás hatálya alá tartozó ügynökségek száma az alábbiak szerint alakult: 2000-es költségvetési év: 8; 2001: 10; 2002: 11; 2003: 14; 2004: 14; 2005: 16; 2006: 20 szabályozó ügynökség és 2 végrehajtó ügynökség (a Számvevőszék által ellenőrzött, ugyanakkor belső mentesítési eljárás alá tartozó két ügynökségen kívül);

               4.

               ezért arra a következtetésre jut, hogy az ügynökségek/kapcsolódó szervek költségvetésének méretéhez viszonyítva az ellenőrző/mentesítési eljárás nehézkessé és aránytalanná vált; utasítja illetékes bizottságát, hogy végezze el az ügynökségek és kapcsolódó szervek mentesítési eljárásának széles körű felülvizsgálatát egy egyszerűbb és racionálisabb megközelítés kialakítása érdekében, az elkövetkező években egyedi mentesítési jelentést igénylő szervek egyre növekvő számára tekintettel;

         Alapvető megfontolások

               5.

               kéri a Bizottságot, hogy új ügynökségek létrehozása előtt vagy már meglévők átalakítása során adjon világos magyarázatot az alábbi elemekre vonatkozóan: az ügynökség típusa, célkitűzései, belső irányítási struktúrája, termékei, szolgáltatásai, főbb eljárásai, célcsoportja, megrendelői és érdekelt felei, hivatalos kapcsolatai külső szereplőkkel, költségvetési felelőssége, pénzügyi tervezése, valamint személyzeti politikája;

               6.

               kéri, hogy minden ügynökséget a közte és a felelős főigazgatóság között kialakított éves teljesítmény-megállapodás vezéreljen, amelynek tartalmaznia kell a következő év fő célkitűzéseit, a pénzügyi keretet és a teljesítmény mérésére szolgáló egyértelmű mutatókat;

               7.

               kéri, hogy az ügynökségek teljesítményét rendszeresen (és ad hoc jelleggel) ellenőrizze a Számvevőszék vagy más független könyvvizsgáló; úgy véli, hogy ennek nem szabadna csupán a pénzügyi irányítás és a közpénzek helyes felhasználásának hagyományos elemeire korlátozódnia, hanem az irányítás hatékonyságára és eredményességére is ki kellene terjednie, és az egyes ügynökségek pénzügyi irányítására vonatkozó minősítést is tartalmaznia kellene;

               8.

               álláspontja szerint azon ügynökségek esetében, amelyek folyamatosan túlbecsülik költségvetési szükségleteiket, a be nem töltött álláshelyek alapján technikai csökkentést kell végrehajtani; úgy véli, hogy hosszú távon ez az ügynökségek célhoz kötött bevételeinek csökkenését és ezáltal alacsonyabb igazgatási költségeket eredményez majd;

               9.

               megjegyzi, hogy súlyos problémát jelent, hogy számos ügynökséget bírálnak a közbeszerzési szabályok, a költségvetési rendelet, a személyzeti szabályzat stb. betartásának hiánya miatt; úgy véli, hogy ennek fő oka az, hogy a legtöbb szabályzatot és a költségvetési rendeletet nagyobb intézményekre szabták, valamint hogy a legtöbb kisebb ügynökség nem rendelkezik a szabályozási követelmények betartásához szükséges kritikus tömeggel; ezért arra kéri a Bizottságot, hogy próbáljon gyors megoldást találni a hatékonyság növelésére azáltal, hogy a kritikus tömeg biztosítása céljából összevonja több ügynökség igazgatási funkcióit (figyelembe véve az ügynökségekre és költségvetési függetlenségükre vonatkozó alapvető szabályozás szükségszerű megváltoztatását), vagy sürgősen dolgozzon ki az ügynökségekre vonatkozó olyan speciális szabályokat (különösen végrehajtási szabályokat), amelyek hozzájárulnak ahhoz, hogy az ügynökségek teljes mértékben meg tudjanak felelni a szabályozásoknak;

               10.

               ragaszkodik ahhoz, hogy az előzetes költségvetési tervezet megalkotásakor a Bizottság vegye figyelembe a költségvetés egyes ügynökségek általi, előző években történő végrehajtásának eredményeit, különös tekintettel az n-1. évre, és az adott ügynökség kérésének megfelelően vizsgálja felül a költségvetést; felkéri illetékes bizottságát e felülvizsgálat tiszteletben tartására, illetve arra, hogy – amennyiben a Bizottság ezt nem teszi meg – saját maga vizsgálja felül és tegye reálisabbá a kérdéses költségvetést, az adott ügynökség abszorpciós és végrehajtási kapacitásának megfelelően;

               11.

               emlékeztet a 2005-ös pénzügyi évre vonatkozó mentesítésről szóló határozatára, amelyben arra kérte a Bizottságot, hogy ötévente készítsen tanulmányt az egyes ügynökségek által generált hozzáadott értékről; felhívja az összes érintett intézményt, hogy bármely ügynökség hozzáadott értékéről szóló negatív értékelés esetén tegyék meg a szükséges lépéseket az ügynökség megbízatásának átalakítására vagy az ügynökség bezárására; megjegyzi, hogy a Bizottság 2007-ben egyetlen értékelést sem végzett; ragaszkodik ahhoz, hogy a 2007-es pénzügyi évre vonatkozó mentesítési határozatot megelőzően a Bizottság legalább öt ilyen értékelést mutasson be, kezdve a legrégebbi ügynökségekkel;

               12.

               úgy véli, hogy a Számvevőszék ajánlásait haladéktalanul végre kell hajtani, és az ügynökségek részére kifizetett támogatásokat összhangba kell hozni azok valós készpénzszükségleteivel; úgy gondolja továbbá, hogy az általános költségvetési rendelet módosításait bele kell foglalni az ügynökségekre vonatkozó költségvetési keretrendeletbe és az ügynökségek külön pénzügyi szabályzataiba;

         Az adatok közlése

               13.

               megjegyzi, hogy az ügynökségek között nincsen egységes megközelítés a kérdéses pénzügyi évben végzett tevékenységek ismertetésére, a költségvetés végrehajtásáról és a pénzgazdálkodásról szóló elszámolásokra és jelentésekre, valamint arra vonatkozóan, hogy a megbízhatósági nyilatkozatot az ügynökség igazgatójának kell-e megfogalmaznia; megállapítja, hogy nem minden ügynökség tesz egyértelmű különbséget a) az ügynökség tevékenységének a nyilvánosság előtti bemutatása és b) a költségvetés teljesítéséről és pénzgazdálkodásáról szóló technikai jelentés között;

               14.

               megjegyzi, hogy míg a Bizottság állandó iránymutatásai a tevékenységi jelentések elkészítésére vonatkozóan nem írják elő kifejezetten, hogy az ügynökségek igazoló nyilatkozatot készítsenek, mégis számos igazgató így tett 2006-ban, s egy esetben ez lényeges fenntartást tartalmazott;

               15.

               emlékeztet 2005. április 12-i állásfoglalásának (7) (25) bekezdésére, amelyben felkéri az ügynökségek igazgatóit, hogy a jövőben a pénzügyi és igazgatási adatokkal együtt benyújtott éves tevékenységi jelentésükhöz csatoljanak a Bizottság főigazgatói által aláírthoz hasonló, a tevékenységük jogszerűségét és szabályszerűségét igazoló nyilatkozatot;

               16.

               kéri a Bizottságot, hogy ennek megfelelően módosítsa az ügynökségekre vonatkozó állandó iránymutatásokat;

               17.

               emellett javasolja a Bizottságnak, hogy az ügynökségekkel közösen dolgozzon ki egy valamennyi ügynökségre és kapcsolódó szervezetre alkalmazható harmonizált modellt, amely határozott különbséget tesz az alábbiak között:

                           —

                           a szervezet működéséről, tevékenységéről és eredményeiről beszámoló, széles olvasóközönségnek szánt éves jelentés,

                           —

                           pénzügyi kimutatás és a költségvetés végrehajtásáról szóló jelentés,

                           —

                           a Bizottság főigazgatói által készített tevékenységi jelentésekhez hasonló tevékenységi jelentés,

                           —

                           a szervezet igazgatója által aláírt igazoló nyilatkozat bármely egyéb fenntartással vagy megjegyzéssel együtt, amelyekre szükségesnek tartja felhívni a mentesítő hatóság figyelmét;

         A Számvevőszék általános megállapításai

               18.

               tudomásul veszi a Számvevőszék megállapítását (éves jelentés 10.29. bekezdése (8)), miszerint a Bizottság által a Közösség költségvetéséből finanszírozott támogatások kifizetése nem az ügynökségek készpénzszükségleteinek kellően megalapozott felbecslésén alapul, és az előző évről áthozott összegekkel együtt ez jelentős készpénzállomány fenntartásához vezet; tudomásul veszi továbbá a Számvevőszék javaslatát, hogy az ügynökségek részére kifizetett támogatások legyenek összhangban azok valós készpénzszükségleteivel;

               19.

               megjegyzi, hogy 2006 végére még 14 ügynökségnek kell bevezetnie az ABAC számviteli rendszert (éves jelentés, a 10.31. bekezdés lábjegyzete);

               20.

               tudomásul veszi a Számvevőszék megjegyzését (éves jelentés 1.25. bekezdése) a ki nem vett szabadságokra egyes ügynökségeknél elhatárolt kiadásokra vonatkozóan; rámutat, hogy a Számvevőszék három ügynökség (Európai Szakképzés-fejlesztési Központ [CEDEFOP], CEPOL és Európai Vasúti Ügynökség) esetében a 2006-os pénzügyi évre vonatkozó megbízhatósági nyilatkozatában fenntartásokat fogalmazott meg (2005-ben: CEDEFOP, Európai Élelmiszer-biztonsági Hatóság, Európai Újjáépítési Ügynökség);

         Belső ellenőrzés

               21.

               emlékeztet arra, hogy a költségvetési rendelet 185. cikke (3) bekezdésének megfelelően a Bizottság belső ellenőre egyben az uniós költségvetés terhére támogatásban részesülő szabályozó ügynökségek belső ellenőre is; rámutat arra, hogy a belső ellenőr minden egyes ügynökség igazgatói testületének és igazgatójának jelentést készít;

               22.

               felhívja a figyelmet a belső ellenőr 2006-os éves tevékenységi jelentésében megfogalmazott alábbi fenntartásra:
               „A Bizottság belső ellenőre a személyi erőforrások hiánya miatt nincs abban a helyzetben, hogy kellő mértékben megfeleljen a költségvetési rendelet 185. cikkében meghatározott, a közösségi szervek belső ellenőrzésére vonatkozó kötelezettségeinek”;

               23.

               tudomásul veszi ugyanakkor a Számvevőszék 2006-os tevékenységi jelentésében tett megjegyzését, miszerint 2007-től a Bizottság által a belső ellenőrzési szolgálat (IAS) számára biztosított további személyi erőforrásokkal valamennyi működő szabályozó ügynökséget évente belső ellenőrzés alá fogják vetni;

               24.

               tudomásul veszi a költségvetési rendelet 185. cikke alapján az IAS általi ellenőrzésre kötelezett szabályozó és végrehajtó ügynökségek, valamint közös vállalkozások egyre növekvő számát; kéri a Bizottságot, hogy tájékoztassa az illetékes parlamenti bizottságot arról, hogy az IAS rendelkezésére álló személyi erőforrások elegendőek lesznek-e valamennyi ilyen szervezet éves ellenőrzésének lefolytatására az elkövetkező években;

               25.

               megjegyzi, hogy a 2343/2002/EK, Euratom rendelet 72. cikkének (5) bekezdése alapján valamennyi ügynökségnek minden évben el kell küldenie a mentesítésért felelős hatóságnak és a Bizottságnak az igazgató által összeállított jelentést, amely összefoglalja a belső ellenőr által végzett belső ellenőrzések számát és típusát, a javasolt ajánlásokat és az ezek nyomán hozott intézkedéseket; kéri az ügynökségeket, hogy jelezzék, ez megtörtént-e, és ha igen, milyen formában;

               26.

               a belső ellenőrzési képességekre vonatkozóan és különösen a kisebb ügynökségek tekintetében tudomásul veszi a belső ellenőr által a Parlament illetékes bizottsága előtt 2006. szeptember 14-én tett javaslatot arra vonatkozóan, hogy a kisebb ügynökségek számára engedélyezni kellene a belső ellenőri szolgáltatások magánszektorból történő igénybevételét;

         Az ügynökségek értékelése

               27.

               emlékeztet az ECOFIN Költségvetési Tanács 2007. július 13-i ülését megelőző egyeztetés során a Parlament, a Tanács és a Bizottság által elfogadott közös nyilatkozatra (9), amelyben kérik i. a Bizottság által értékelni kívánt ügynökségek és ii. a már értékelt ügynökségek jegyzékét, továbbá a főbb megállapítások összefoglalását;

         Fegyelmi eljárások

               28.

               megjegyzi, hogy méretüknél fogva az egyes ügynökségek számára nehézséget jelent megfelelő besorolási fokozatú munkatársakból álló eseti fegyelmi tanácsokat létrehozni, és hogy a Bizottság IDOC irodájának (Vizsgálati és Fegyelmi Iroda) hatásköre nem terjed ki az ügynökségekre; felhívja az ügynökségeket, hogy fontolják meg egy több ügynökséget átfogó fegyelmi tanács felállítását;

         Az intézményközi megállapodás tervezete

               29.

               emlékeztet a Bizottság által benyújtott, az európai szabályozási ügynökségek keretszabályáról szóló intézményközi megállapodás-tervezetre (COM(2005) 59), amely az európai szabályozási ügynökségek létrehozására, felépítésére, működésére, értékelésére és ellenőrzésére vonatkozó horizontális keret kialakítására irányult; megjegyzi, hogy a tervezet hasznos kezdeményezés az ügynökségek létrehozásának és működtetésének ésszerűsítése irányában; rámutat a Bizottság 2006-os összefoglaló jelentésében foglalt megállapításra (COM(2007) 274, 3.1. bekezdés), amely szerint annak ellenére, hogy a tervezet közzétételét követően elakadtak a tárgyalások, a lényegi kérdésekről folytatott vitát 2006 végén újra kezdte a Tanács; sajnálatát fejezi ki, hogy az elfogadás irányában nem lehetett további előrelépést tenni;

               30.

               ezért üdvözli a Bizottság arra tett kötelezettségvállalását, hogy 2008 folyamán közleményt terjeszt elő a szabályozási ügynökségek jövőjéről;

         Önfinanszírozó ügynökségek

               31.

               emlékeztet arra, hogy a két önfinanszírozó ügynökség esetében az igazgatótanács adja meg az igazgató számára a mentesítést; megjegyzi, hogy mindkét ügynökség jelentős felhalmozódott tartalékokkal rendelkezik az előző évekből átvitt, díjakból származó bevételeknek köszönhetően:

                           —

                           Belső Piaci Harmonizációs Hivatal – készpénz és pénzeszköz-egyenértékesek: 281 millió EUR (10),

                           —

                           Közösségi Növényfajta-hivatal – pénzeszközök és pénzeszköz-egyenértékesek: 18 millió EUR (11);

         Egyedi észrevételek

               32.

               Tudomásul veszi a Számvevőszék 2006-os jelentésében található alábbi észrevételeket:

                           —

                           a Központ 2006-ban 25 %-kal csökkentette az előirányzok átvitelének arányát (a 2005-ös 40 %-os szinthez képest),

                           —

                           a REITOX (Kábítószer és Kábítószerfüggőség Európai Információs Hálózata) a nemzeti kapcsolattartó pontjainak történő kifizetések során késedelmek fordultak elő,

                           —

                           annak ellenére, hogy a Bizottságnál brüsszeli kiküldetése hosszú idő után véget ért, az egyik dolgozó továbbra is fizetést kapott a Központtól, anélkül, hogy Lisszabonban ismét munkába állt volna; tudomásul veszi, hogy az ügy a személyzeti szabályzat hatálya alá tartozó jogi eljárás részét képezi;

               33.

               üdvözli a Központ az irányú erőfeszítéseit, hogy javítsa költségvetése végrehajtását; sajnálatát fejezi ki azonban az átvitelek továbbra is magas szintje miatt;

               34.

               a Központ beszámolójából tudomásul veszi, hogy 2006 júliusában megtörtént a leltár fizikai ellenőrzése, amelynek adatai külön számítógépes rendszerbe kerültek;

               35.

               tudomásul veszi, hogy a Központ mérlegében 2,5 millió EUR értékben szerepel föld- és ingatlantulajdon;

               36.

               a Központ igen átfogó éves tevékenységi jelentéséből tudomásul veszi, hogy működésének értékelése 2007-ben megtörtént; tudomásul veszi továbbá azt is, hogy a Központ a Bizottság belső ellenőrzési szolgálatára bízta a belső ellenőrzés elvégzését;

               37.

               tudomásul veszi a Központ 2007-es és a 2007–2009 közötti időszakra vonatkozó munkaprogramjából a Bizottság belső ellenőrzési szolgálata által tett ajánlások végrehajtására vonatkozó irányítási terv, valamint az alábbi stratégiai célok elfogadását:

                           —

                           a pénzügyi tranzakciók utólagos ellenőrzési rendszerének kialakítása,

                           —

                           kockázatértékelési és belső ellenőrzési képesség kifejlesztése „házon belül”,

                           —

                           integrált erőforrás-kezelési eszközök és eljárások kidolgozása, valamint a külső szinergiák előmozdítása különösen a szintén lisszaboni székhelyű Európai Tengerbiztonsági Ügynökséggel (EMSA),

                           —

                           strukturáltabb és hatékonyabb emberi erőforrásokkal kapcsolatos politika végrehajtása,

                           —

                           az új lisszaboni székhelyre történő sikeres átköltözés.

      (1)  HL C 261., 2007.10.31., 67. o.

      (2)  HL C 309., 2007.12.19., 128. o.

      (3)  HL L 248., 2002.9.16., 1. o.

      (4)  HL L 376., 2006.12.27., 1. o.

      (5)  HL L 357., 2002.12.31., 72. o.

      (6)  HL L 187., 2008.7.15., 99. o.

      (7)  Az Európai Parlament állásfoglalása, amely tartalmazza a Kábítószer és a Kábítószerfüggőség Európai Megfigyelőközpontja igazgatójának adott, a 2003-as pénzügyi év költségvetésének végrehajtására vonatkozó mentesítésről szóló határozatot kísérő megjegyzéseket (HL L 196., 2005.7.27., 121. o.).

      (8)  HL C 273., 2007.11.15., 1. o.

      (9)  DS 605/1/07 Rev 1. tanácsi dokumentum.

      (10)  Forrás: Jelentés a Belső Piaci Harmonizációs Hivatalnak a 2006-os pénzügyi évre vonatkozó beszámolójáról, a Hivatal válaszaival együtt (HL C 309., 2007.12.19., 141. o.).

      (11)  Forrás: Jelentés a Belső Piaci Harmonizációs Hivatalnak a 2006-os pénzügyi évre vonatkozó beszámolójáról, a Hivatal válaszaival együtt (HL C 309., 2007.12.19., 135. o.).


title: A Tanács (KKBP) 2015/440 határozata ( 2015. március 16. ) az Európai Unió Afrika szarváért felelős különleges képviselője megbízatásának meghosszabbításáról

text:
               17.3.2015

               HU

               Az Európai Unió Hivatalos Lapja

               L 72/32

         A TANÁCS (KKBP) 2015/440 HATÁROZATA
   (2015. március 16.)
   az Európai Unió Afrika szarváért felelős különleges képviselője megbízatásának meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 33. cikkére és 31. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2011. december 8-án elfogadta a 2011/819/KKBP határozatot (1), amellyel Alexander RONDOS-t nevezte ki az Európai Unió Afrika szarváért felelős különleges képviselőjévé (EUKK). Az EUKK megbízatása 2015. február 28-án lejár.

               (2)

               Az EUKK megbízatását 2015. október 31-ig meg kell hosszabbítani.

               (3)

               Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   A Tanács 2015. október 31-ig meghosszabbítja Alexander RONDOS-nak, az Európai Unió Afrika szarváért felelős különleges képviselőjének (EUKK) a megbízatását. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: főképviselő) javaslata alapján.
   Az EUKK megbízatása szempontjából Afrika szarva a következőket foglalja magában: Dzsibuti Köztársaság, Eritrea Állam, Etióp Demokratikus Szövetségi Köztársaság, Kenyai Köztársaság, Szomáliai Szövetségi Köztársaság, Szudáni Köztársaság, Dél-szudáni Köztársaság és Ugandai Köztársaság. A tágabb régióra hatást gyakorló kérdéseket illetően az EUKK együttműködik adott esetben az Afrika szarván túli országokkal és regionális szervezetekkel is.
   2. cikk
   Szakpolitikai célkitűzések
   (1)   Az EUKK megbízatása az Uniónak az Afrika szarvával kapcsolatos, a 2011. november 14-én elfogadott stratégiai keretben és a vonatkozó tanácsi következtetésekben meghatározott szakpolitikai célkitűzésein alapul, amelyek szerint az Unió aktívan hozzá kíván járulni a régió országain belüli és az azok közötti békés egymás mellett élés és tartós béke, biztonság és fejlődés megvalósítását célzó regionális és nemzetközi erőfeszítésekhez. Az EUKK-nak továbbá törekednie kell az Unió Afrika szarván való többrétű szerepvállalása minőségének, intenzitásának, hatásának és láthatóságának növelésére.
   (2)   A szakpolitikai célkitűzések közé tartoznak többek között az alábbiak:

               a)

               Szomália további stabilizálása, különösen regionális szempontból nézve;

               b)

               Szudán és Dél-Szudán, mint két életképes és jólétben élő, szilárd pilléreken nyugvó és felelősségre vonható politikai struktúrákkal rendelkező állam békés egymás mellett élése;

               c)

               a régió országain belül és azok között jelenleg fennálló konfliktusok rendezése, és a potenciális konfliktusok elkerülése;

               d)

               a regionális politikai, biztonsági és gazdasági együttműködés támogatása.

         3. cikk
   Megbízatás
   (1)   Az Afrika szarvával kapcsolatos uniós szakpolitikai célkitűzések megvalósítása érdekében az EUKK megbízatása a következő:

               a)

               párbeszédet folytat a régió minden érintett és érdekelt szereplőjével, a kormányokkal, a regionális hatóságokkal, a nemzetközi és a regionális szervezetekkel, valamint a civil társadalom és a diaszpóra képviselőivel az Unió célkitűzéseinek megvalósítása érdekében, továbbá közreműködik abban, hogy jobban megértsék az Unió szerepét a régióban;

               b)

               adott esetben képviseli az Uniót a megfelelő nemzetközi fórumokon, valamint gondoskodik arról, hogy a válságkezeléshez, valamint a konfliktusmegoldáshoz és -megelőzéshez nyújtott uniós támogatás nagyobb ismertségre tegyen szert;

               c)

               ösztönzi és támogatja a régióban megvalósítandó hatékony politikai és biztonsági együttműködést és gazdasági integrációt az Uniónak az Afrikai Unióval (AU) és a regionális szervezetekkel való partnerségén és különösen a Kormányközi Fejlesztési Hatóságon (IGAD) keresztül;

               d)

               követi a politikai fejlemények alakulását a régióban, és hozzájárul a régióval kapcsolatos uniós politika kialakításához, többek között ami Szomáliát, Szudánt, Dél-Szudánt, az Etiópia és Eritrea közötti határvitát, valamint az algíri megállapodás végrehajtását, a Nílus-medencével kapcsolatos kezdeményezést és a régió más olyan problémáit illeti, amelyek kihatnak annak biztonságára, stabilitására és jólétére;

               e)

               Szomáliát illetően – az Európai Unió szomáliai különmegbízottjával, valamint az érintett regionális és nemzetközi partnerekkel, ezen belül az ENSZ-főtitkár szomáliai különleges képviselőjével és az AU-val is szorosan koordinálva – aktívan közreműködik mindazon tevékenységekben és kezdeményezésekben, amelyek Szomália további stabilizálásához és az átmenetet követő intézkedések végrehajtásához vezetnek, előtérbe helyezve a Szomáliára vonatkozó koordinált és koherens nemzetközi megközelítés kialakítását, a jószomszédi viszonyok megteremtését és a szomáliai biztonsági ágazat fejlesztésének a támogatását, többek között az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália), az Európai Unió által vezetett tengeri erők (EUNAVFOR Atalanta) és az Afrika szarván a regionális tengeri kapacitásépítést célzó európai uniós misszió (EUCAP Nestor) révén, valamint az Afrikai Unió szomáliai missziója (AMISOM) részére nyújtott folyamatos uniós támogatáson keresztül, a tagállamokkal szorosan együttműködve;

               f)

               Szudánt és Dél-Szudánt illetően – az Unió küldöttségeinek vezetőivel szorosan koordinálva – hozzájárul a Szudánnal és Dél-Szudánnal kapcsolatos uniós politika koherenciájához és eredményességéhez, és támogatja békés egymás mellett élésüket, elsősorban az addis-abebai megállapodások végrehajtása, az átfogó békeszerződés megkötése után lezáratlanul maradt – többek között az Abyei-t érintő – kérdések megoldása, a jelenleg – különösen Dárfúrban, valamint Dél-Kordofán és Kék-Nílus államokban – zajló konfliktusok politikai megoldása, a dél-szudáni intézményépítés, valamint a nemzeti megbékélés révén. E tekintetben az EUKK hozzájárul a koherens nemzetközi megközelítés kialakításához, szorosan együttműködve az Afrikai Unióval és különösen az Afrikai Unió Szudánnal foglalkozó magas szintű végrehajtó bizottságával (AUHIP), az ENSZ-szel és más vezető regionális és nemzetközi érdekeltekkel;

               g)

               figyelemmel kíséri az Afrika szarvát érintő, határokon átnyúló problémákat, ideértve a terrorizmust, a radikalizálódást, a tengerhajózási biztonságot és a kalózkodást, a szervezett bűnözést és a fegyvercsempészetet, a migrációs és a menekültáramlatokat, valamint a humanitárius válságok minden politikai és biztonsági következményét;

               h)

               előmozdítja a humanitárius segítségnyújtás lehetővé tételét a régió egészében;

               i)

               az EU emberi jogi különleges képviselőjével együttműködésben – többek között a fejlemények figyelemmel követése és az azokról szóló jelentések, valamint ajánlások megfogalmazása révén – hozzájárul a 2011/168/KKBP tanácsi határozat (2) és az uniós emberi jogi politika végrehajtásához, ideértve az emberi jogokról szóló uniós iránymutatásokat, különösen a gyermekek és a fegyveres konfliktusok kapcsolatáról szóló, továbbá a nők elleni erőszakról, valamint a nőkkel szembeni megkülönböztetés valamennyi formája elleni küzdelemről szóló uniós iránymutatásokat, és az ENSZ Biztonsági Tanácsának a 1325 (2000) sz. határozatával kapcsolatos uniós politikát.

         (2)   A megbízatás teljesítése érdekében az EUKK többek között:

               a)

               adott esetben tanácsadást végez és jelentést tesz a nemzetközi fórumokon képviselendő uniós álláspontok meghatározásával kapcsolatban annak érdekében, hogy proaktívan előmozdítsa az Afrika szarvára vonatkozó átfogó uniós szakpolitikai megközelítést;

               b)

               folyamatosan áttekinti az Unió valamennyi tevékenységét.

         4. cikk
   A megbízatás végrehajtása
   (1)   Az EUKK felel a megbízatásának a főképviselő felügyelete mellett történő végrehajtásáért.
   (2)   A PBB-nek kiemelt kapcsolatot kell fenntartania az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ) és annak megfelelő szervezeti egységeivel, valamint az Unió régióbeli küldöttségeivel és a Bizottsággal.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2015. március 1-jétől2015. október 31-ig terjedő időszakra 1 770 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásért elszámolással tartozik a Bizottság felé.
   6. cikk
   A csoport létrehozása és összetétele
   (1)   Megbízatása és a rendelkezésre álló megfelelő pénzügyi eszközök keretein belül az EUKK felel saját csoportjának létrehozásáért. A csoportnak rendelkeznie kell a megbízatás által megkívánt, a meghatározott szakpolitikai és biztonsági kérdésekre vonatkozó szakértelemmel. Az EUKK rendszeresen és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek az EUKK munkáját segítő személyzet kirendelésére. Az ilyen kirendelt személyzet javadalmazását az érintett tagállam, az Unió érintett intézménye, illetve az EKSZ fedezi. Az EUKK mellé a tagállamok által az Unió intézményeihez vagy az EKSZ-hez kiküldött szakértőket is ki lehet helyezni. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő tagállam, a küldő uniós intézmény vagy az EKSZ adminisztratív fennhatósága alatt marad, és az EUKK megbízatásának érdekében jár el és végzi feladatát.
   (4)   Az EUKK személyzetét az EKSZ érintett osztályaival vagy az érintett uniós küldöttségekkel egy helyen kell elhelyezni annak elősegítése érdekében, hogy tevékenységeik összhangban álljanak és következetesek legyenek.
   7. cikk
   Az EUKK és az EUKK személyzete részére biztosított kiváltságok és mentességek
   Az EUKK küldetésének és az EUKK-személyzet feladatának végrehajtásához és a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó országokkal kell megállapodni. Ehhez a tagállamok és az EKSZ minden szükséges támogatást megadnak.
   8. cikk
   Az EU-minősített adatok biztonsága
   Az EUKK és csoportjának tagjai tiszteletben tartják a2013/488/EU tanácsi határozatban (3) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság, az EKSZ és a Tanács Főtitkársága biztosítják, hogy az EUKK minden releváns információhoz hozzáférjen.
   (2)   A térségben működő uniós küldöttségek és a tagállamok adott esetben logisztikai segítséget nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően, valamint a megbízatásával és a hatáskörébe tartozó földrajzi terület biztonsági helyzetével összhangban – a közvetlenül az irányítása alá tartozó állomány biztonsága érdekében meghoz minden ésszerű és megvalósítható intézkedést, elsősorban az alábbiakat:

               a)

               az adott misszióra vonatkozó biztonsági terv létrehozása az EKSZ iránymutatása alapján, amely tartalmazza a misszióra vonatkozó fizikai, szervezeti és eljárási biztonsági intézkedéseket, szabályozza az állománynak a misszió területére való biztonságos bejutását és a misszió területén belüli biztonságos mozgását, továbbá kiterjed a biztonsági események kezelésére és a misszió vészhelyzeti intézkedési tervére és evakuálási tervére;

               b)

               annak biztosítása, hogy az Unión kívül telepített teljes állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az EUKK csoportjának az Unión kívül telepítendő valamennyi tagja – beleértve a szerződéssel alkalmazott helyi személyi állományt is – a misszió területére való érkezése előtt vagy érkezésekor megfelelő, a misszió területének az EKSZ által megállapított kockázati minősítéséhez igazodó biztonsági képzésben részesüljön;

               d)

               annak biztosítása, hogy a rendszeres biztonsági értékeléseket követően tett valamennyi ajánlást végrehajtsák, és – az elért eredményekről és a megbízatás végrehajtásáról szóló jelentések keretében – az ajánlások végrehajtásáról és az egyéb biztonsági kérdésekről szóló írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   (1)   Az EUKK szóban és írásban rendszeresen jelentést tesz a főképviselőnek és a PBB-nek. Az EUKK szükség szerint a tanácsi munkacsoportoknak is jelentést tesz. A rendszeres jelentéseket a COREU-hálózaton keresztül kell terjeszteni. Az EUKK jelentést tehet a Külügyek Tanácsának. A Szerződés 36. cikkének megfelelően az EUKK részt vehet az Európai Parlamentnek nyújtandó tájékoztatásban.
   (2)   Az EUKK – az Unió régióbeli küldöttségeivel koordinálva – jelentést készít az uniós kezdeményezések, így például a reformokhoz nyújtott uniós hozzájárulás megvalósításának legjobb módjáról, beleértve a kapcsolódó uniós fejlesztési projektek politikai szempontjait is.
   12. cikk
   Koordináció
   (1)   Az Unió szakpolitikai céljainak elérése érdekében az EUKK hozzájárul az Unió tevékenységeinek egységéhez, összhangjához és hatékonyságához, és elősegíti annak biztosítását, hogy valamennyi uniós eszközt és tagállami intézkedést koherens módon alkalmazzák. Az EUKK tevékenységét ezért össze kell hangolni az Unió küldöttségeinek és a Bizottságnak a tevékenységével. Az EUKK rendszeresen tájékoztatja a tagállamok külképviseleteit és az Unió régióbeli küldöttségeit.
   (2)   Az EUKK a helyszínen szoros kapcsolatot tart fenn az Unió küldöttségeinek vezetőivel és a tagállamok külképviseleteinek vezetőivel. Ez utóbbiak minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK – a megfelelő uniós küldöttségekkel szoros együttműködésben – iránymutatást ad az EUNAVFOR Atalanta erőinek parancsnoka, az EUTM Szomália misszióparancsnoka és az EUCAP Nestor misszió vezetője számára a helyi politikai helyzettel kapcsolatban. Az EUKK, az uniós műveleti parancsnokok és a polgári műveleti parancsnok szükség szerint konzultációt folytatnak egymással.
   (3)   Az EUKK szorosan együttműködik az érintett országok hatóságaival, az ENSZ-szel, az AU-val, az IGAD-dal, illetve más nemzeti, regionális és nemzetközi érdekeltekkel, valamint a régióbeli civil társadalom képviselőivel is.
   13. cikk
   Felülvizsgálat
   E határozat végrehajtását, valamint annak a régió számára nyújtott egyéb uniós hozzájárulásokkal való összhangját rendszeresen felül kell vizsgálni. Az EUKK 2015. augusztus 31-ig átfogó jelentést nyújt be a Tanácsnak, a főképviselőnek és a Bizottságnak a megbízatás végrehajtásáról.
   14. cikk
   Hatálybalépés
   Ez a határozat az elfogadásának napján lép hatályba.
   Ezt a határozatot 2015. március 1-jétől kell alkalmazni.

      Kelt Brüsszelben, 2015. március 16-án.

            a Tanács részéről

            az elnök

         F. MOGHERINI

      (1)  A Tanács 2011/819/KKBP határozata (2011. december 8.) az Európai Unió Afrika szarváért felelős különleges képviselőjének kinevezéséről (HL L 327., 2011.12.9., 62. o.).

      (2)  A Tanács 2011/168/KKBP határozata (2011. március 21.) a Nemzetközi Büntetőbíróságról és a 2003/444/KKBP közös álláspont hatályon kívül helyezéséről (HL L 76., 2011.3.22., 56. o.).

      (3)  2013/488/EU: A Tanács határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).


title: 2004/683/EK: A Tanács határozata (2004. május 28.) az EU és Macedónia Volt Jugoszláv Köztársaság Stabilizációs és Társulási Tanácsának az eljárási szabályzata és a Stabilizációs és Társulási Bizottság eljárási szabályzata elfogadásáról szóló határozatáról alkotott közösségi álláspontról

text:
               9.10.2004

               HU

               Az Európai Unió Hivatalos Lapja

               L 312/12

      A TANÁCS HATÁROZATA

   (2004. május 28.)
   az EU és Macedónia Volt Jugoszláv Köztársaság Stabilizációs és Társulási Tanácsának az eljárási szabályzata és a Stabilizációs és Társulási Bizottság eljárási szabályzata elfogadásáról szóló határozatáról alkotott közösségi álláspontról
   (2004/683/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és az Európai Atomenergia-közösséget (Euratom) létrehozó szerződésre,
   tekintettel az egyrészről az Európai Közösségek és tagállamai, másrészről a Macedónia Volt Jugoszláv Köztársaság közötti stabilizációs és társulási megállapodás megkötéséről szóló, 2004. február 23-i 2004/239/EK, Euratom tanácsi és bizottsági határozatra (1) és különösen annak 2. cikke (1) bekezdésére,
   tekintettel a Bizottság javaslatára,
   mivel:

               (1)

               A Stabilizációs és Társulási Megállapodás 108. cikke létrehoz egy Stabilizációs és Társulási Tanácsot.

               (2)

               A fenti megállapodás 112. cikke úgy rendelkezik, hogy a Stabilizációs és Társulási Tanácsot egy Stabilizációs és Társulási Bizottság segíti.

               (3)

               A fenti megállapodás 109. cikke úgy rendelkezik, hogy a Stabilizációs és Társulási Tanács elfogadja saját eljárási szabályzatát.

               (4)

               A fenti megállapodás 110. cikke úgy rendelkezik, hogy a Stabilizációs és Társulási Tanács eljárási szabályzatában meg kell határozni a Stabilizációs és Társulási Bizottság feladatait, valamint rendelkezni kell arról, hogy a Stabilizációs és Társulási Tanács bármely jogkörét a Stabilizációs és Társulási Bizottságra ruházhatja,

         A KÖVETKEZŐKÉPPEN HATÁROZOTT:
   Egyetlen cikk
   Az egyrészről az Európai Közösségek és tagállamai, másrészről a Macedónia Volt Jugoszláv Köztársaság között létrejött Stabilizációs és Társulási Megállapodás 108. cikke által létrehozott Stabilizációs és Társulási Tanácson belüli, az említett Stabilizációs és Társulási Tanács eljárási szabályzata és az említett megállapodás 110. cikkében említett Stabilizációs és Társulási Bizottságra átruházott jogok tekintetében a Közösség által elfogadandó álláspont a Stabilizációs és Társulási Tanács azon határozattervezetén alapul, amelyet ezen határozat mellékleteként csatoltak. A Tanács további határozata nélkül el lehet fogadni az erre a határozatra vonatkozó kisebb módosításokat.

      Kelt Brüsszelben, 2004. május 28-án.

            a Tanács részéről

            az elnök

         N. DEMPSEY

      (1)  HL L 84., 2004.3.20., 1. o.

      1. MELLÉKLET

         1/2004 SZÁMÚ HATÁROZAT,
         (2004. május 28.)
         melyet az EU ÉS Macedónia Volt Jugoszláv Köztársaság Stabilizációs és Társulási Tanácsa hozott az eljárási szabályzata és a Stabilizációs és Társulási Bizottság eljárási szabályzata elfogadásáról
         A STABILIZÁCIÓS ÉS TÁRSULÁSI TANÁCS,
         tekintettel egyrészről az Európai Közösségek és tagállamai, másrészről a Macedónia Volt Jugoszláv Köztársaság között létrejött Stabilizációs és Társulási Megállapodásra (1) és különösen annak 108., 109., 110., 111., 112., és 113. cikkeire,

               A KÖVETKEZŐKÉPPEN HATÁROZOTT:
         1. cikk
         Elnökség
         A Stabilizációs és Társulási Tanács elnökségét 12 hónapos időtartamon át a Közösség és tagállamai részéről az Európai Unió Tanácsának egy képviselője, illetve Macedónia Volt Jugoszláv Köztársaság („MK”) kormányának egy képviselője felváltva tölti be. Az első időtartam a Stabilizációs és Társulási Tanács első ülésének napján kezdődik és 2004. december 31-én ér véget.
         2. cikk
         Ülések
         A Stabilizációs és Társulási Tanács rendszeresen miniszteri szinten, évente egyszer ülésezik. Bármely Szerződő Fél kérésére és a Felek egyetértésével, a Stabilizációs és Társulási Tanács rendkívüli üléseket tarthat.
         A Felek ellenkező megállapodásának hiányában, a Stabilizációs és Társulási Tanács valamennyi ülését az Európai Unió Tanácsának szokásos ülésezési helyén, a Felek által elfogadott időpontban tarják.
         A Stabilizációs és Tárulási Tanács üléseit a Stabilizációs és Társulási Tanács titkárai az elnökkel egyetértésben, közösen hívják össze.
         3. cikk
         Képviselet
         Akadályoztatás esetén a Stabilizációs és Tárulási Tanács tagjai képviseltethetik magukat az üléseken. Ha egy tag képviseltetni kívánja magát, még az adott ülés megkezdése előtt értesítenie kell az elnököt képviselője nevéről.
         A Stabilizációs és Társulási Tanács tagjának képviselője a képviselt tag valamennyi jogát gyakorolja.
         4. cikk
         Küldöttségek
         A Stabilizációs és Tárulási Tanács tagjait tisztviselők kísérhetik el az ülésekre.
         Az elnököt az üléseket megelőzően tájékoztatni kell a Felek küldöttségének tervezett összetételéről.
         Az Európai Beruházási Bank képviselője megfigyelőként vesz részt a Stabilizációs és Társulási Tanács azon ülésein, ahol a Bankot érintő kérdés kerül napirendre.
         A Stabilizációs és Társulási Tanács egyes témákkal kapcsolatban, tájékoztatás céljából a tagoktól eltérő személyeket is meghívhat az üléseire.
         5. cikk
         Titkárság
         Az Európai Unió Tanácsa Főtitkárságának egy tisztviselője és az MK brüsszeli képviseletének egy tisztviselője együttesen látják el a Stabilizációs és Társulási Tanács titkári feladatait.
         6. cikk
         Küldemények
         A Stabilizációs és Társulási Tanácsnak szánt küldeményeket a Stabilizációs és Társulási Tanács elnökének kell címezni, és az Európai Unió Tanácsa Főtitkárságának címére kell elküldeni.
         A két titkár gondoskodik arról, hogy a küldemények eljussanak a Stabilizációs és Társulási Tanács elnökéhez, és adott esetben megküldik azokat a Stabilizációs és Társulási Tanács más tagjainak is. Az ilyen küldeményeket eljuttatják továbbá a Bizottság Főtitkárságára, a tagállamok állandó képviseleteire és az MK brüsszeli képviseletére.
         A Stabilizációs és Társulási Tanács elnökének közleményeit a titkárok elküldik a címzetteknek, és adott esetben a Stabilizációs és Társulási Tanács más tagjainak is az előző bekezdésben megjelölt címekre.
         7. cikk
         Nyilvánosság
         Amennyiben a Szerződő Felek nem határoznak másképpen, a Stabilizációs és Társulási Tanács ülései nem nyilvánosak.
         8. cikk
         Az ülések napirendje
         (1)   Az elnök valamennyi ülésre ideiglenes napirendet készít. Az ideiglenes napirendet a Stabilizációs és Társulási Tanács titkárai legfeljebb 15 nappal az ülést megelőzően megküldik a 6. cikkben említett címzetteknek.
         Az ideiglenes napirend tartalmazza azokat a tárgypontokat, amelyek napirendre vételét legfeljebb 21 nappal az ülést megelőzően az elnöktől kérelmezték; ezeket a tárgypontokat akkor veszik fel az ideiglenes napirendre, ha az azok alátámasztásául szolgáló dokumentumokat legkésőbb a napirend postázásának időpontjáig továbbítják a titkároknak.
         A Stabilizációs és Társulási Tanács az ülések megkezdésekor elfogadja a napirendet. A Szerződő Felek hozzájárulásával az ideiglenes napirenden nem szereplő tárgypont is felvehető a napirendre.
         (2)   Az adott eset sajátos körülményeinek figyelembevétele érdekében, a két Szerződő Féllel egyetértésben az elnök az (1) bekezdésben meghatározottnál rövidebb határidőt is kitűzhet.
         9. cikk
         Jegyzőkönyv
         Valamennyi ülés jegyzőkönyvtervezetét a két titkár készíti el.
         A jegyzőkönyv – általános szabályként – a napirenden szereplő valamennyi tárgypont tekintetében tartalmazza:

                     —

                     a Stabilizációs és Társulási Tanácshoz benyújtott dokumentumokat,

                     —

                     azokat a nyilatkozatokat, amelyeknek jegyzőkönyvbe vételét a Stabilizációs és Társulási Tanács valamely tagja kérte,

                     —

                     a meghozott határozatokat, a megtett ajánlásokat, az elfogadott nyilatkozatokat és következtetéseket.

               A jegyzőkönyvtervezetet a Stabilizációs és Társulási Tanács elé kell terjeszteni jóváhagyásra. A jóváhagyott jegyzőkönyvet az elnök és a két titkár írja alá. A jegyzőkönyvet az Európai Unió Tanácsa Főtitkárságának irattárában helyezik el, amely a társulási dokumentumok letéteményese. A 6. cikkben említett valamennyi címzettnek hitelesített másolatot küldenek.
         10. cikk
         Határozatok és ajánlások
         (1)   A Stabilizációs és Társulási Tanács a Szerződő Felek közös megegyezésével hozhat határozatokat és tehet ajánlásokat.
         Az ülések közötti időszakban a Szerződő Felek egyetértésével a Stabilizációs és Társulási Tanács írásbeli eljárással is hozhat határozatokat, illetve tehet ajánlásokat.
         (2)   A Stabilizációs és Társulási Tanács határozatai és ajánlásai a Stabilizációs és Társulási Megállapodás 110. cikke szerint sorrendben a „határozat” és „ajánlás” címet viselik, amelyet egy sorszám, az elfogadás időpontja, valamint a tárgy megjelölése követ.
         A Stabilizációs és Társulási Tanács határozatait és ajánlásait az elnök írja alá, és a két tikár hitelesíti.
         A határozatokat és ajánlásokat a 6. cikkben említett valamennyi címzettnek megküldik.
         A Felek dönthetnek arról, hogy a Stabilizációs és Társulási Tanács határozatait és ajánlásait a saját hivatalos lapjukban közzéteszik-e.
         11. cikk
         Nyelvek
         A Stabilizációs és Társulási Tanács hivatalos nyelvei megegyeznek a két fél hivatalos nyelveivel.
         Ellenkező döntés hiányában, a Stabilizációs és Társulási Tanács az e nyelveken készített dokumentumok alapján tanácskozik.
         12. cikk
         Költségek
         Mind a Közösség, mind MK maga fedezi a Stabilizációs és Társulási Tanács ülésein való részvételével kapcsolatban felmerülő költségeket, a személyzeti, úti és tartózkodási költségek, illetve a postai és távközlési költségek tekintetében egyaránt.
         Az üléseken való tolmácsolás, illetve a dokumentumok fordítási és sokszorosítási költségeit a Közösség fedezi, kivéve az MK hivatalos nyelvére vagy nyelvéről történő tolmácsolás vagy fordítás költségeit, amelyeket MK fedez. Az ülések szervezésével kapcsolatos egyéb költségeket az üléseknek otthont adó Szerződő Fél fedezi.
         13. cikk
         Stabilizációs és Társulási Bizottság
         (1)   Létrejön egy Stabilizációs és Társulási Bizottság abból a célból, hogy segítse a Stabilizációs és Társulási Tanácsot feladatai végrehajtásában. Ez egyrészről az Európai Unió Tanácsának képviselőiből és az Európai Közösségek Bizottságának képviselőiből, másrészről az MK Kormányának képviselőiből áll, rendszerint főtisztviselői szinten.
         (2)   A Stabilizációs és Társulási Bizottság előkészíti a Stabilizációs és Társulási Tanács üléseit és tanácskozásait, adott esetben végrehajtja a Stabilizációs és Társulási Tanács határozatait, és általában véve gondoskodik a társulási viszony folyamatosságáról és a stabilizációs és társulási megállapodás megfelelő működéséről. A Stabilizációs és Társulási Bizottság megfontolja a Stabilizációs és Társulási Tanács által rábízott valamennyi kérdést, valamint bármilyen más, a Stabilizációs és Társulási Megállapodás napról napra történő végrehajtása során felmerülő kérdést. A Stabilizációs és Társulási Bizottság javaslatokat vagy bármilyen határozat-/ajánlástervezetet terjeszt a Stabilizációs és Társulási Tanács elé elfogadásra.
         (3)   Abban az esetben, ha a Stabilizációs és Társulási Megállapodás kötelező konzultációra vagy a konzultáció lehetőségére utal, az ilyen konzultációkra a Stabilizációs és Társulási Bizottságon belül kerülhet sor. A Felek megegyezése alapján a konzultáció folytatódhat a Stabilizációs és Társulási Tanácsban.
         (4)   A Stabilizációs és Társulási Bizottság eljárási szabályzatát e határozat melléklete tartalmazza.

            Kelt Brüsszelben, 2004. május 28-án.

                  a Stabilizációs és Társulási Tanács részéről

                  az elnök

         MELLÉKLET
         A STABILIZÁCIÓS ÉS TÁRSULÁSI BIZOTTSÁG ELJÁRÁSI SZABÁLYZATA
         1. cikk
         Elnökség
         A Stabilizációs és Társulási Tanács elnökségét 12 hónapos időtartamon át a Közösség és tagállamai részéről az Európai Unió Tanácsának egy képviselője, illetve Macedónia Volt Jugoszláv Köztársaság („MK”) kormányának egy képviselője felváltva tölti be. Az első időtartam a Stabilizációs és Társulási Tanács első ülésének napján kezdődik és 2004. december 31-én ér véget.
         2. cikk
         Ülések
         A Stabilizációs és Társulási Bizottság – a Szerződő Felek egyetértésével – akkor ülésezik, amikor azt a körülmények megkövetelik.
         A Stabilizációs és Társulási Bizottság valamennyi ülését a két Szerződő Fél által elfogadott időben és helyen tartják.
         A Stabilizációs és Tárulási Bizottság üléseit az elnök hívja össze.
         3. cikk
         Küldöttségek
         Az elnököt az üléseket megelőzően tájékoztatni kell a Szerződő Felek küldöttségének tervezett összetételéről.
         4. cikk
         Titkárság
         Az Európai Bizottság egy tisztviselője és az MK kormányának egy tisztviselője együttesen látják el a Stabilizációs és Társulási Bizottság titkári feladatait.
         Az e határozatban előírt, a Stabilizációs és Társulási Bizottság elnökének címzett és a tőle származó közleményeket megküldik a Stabilizációs és Társulási Bizottság titkárainak és a Stabilizációs és Társulási Tanács titkárainak, valamint elnökének.
         5. cikk
         Nyilvánosság
         Amennyiben a Szerződő Felek másképpen nem határoznak, a Stabilizációs és Társulási Tanács ülései nem nyilvánosak.
         6. cikk
         Az ülések napirendje
         (1)   Az elnök valamennyi ülésre ideiglenes napirendet készít. Az ideiglenes napirendet a Stabilizációs és Társulási Bizottság titkárai legfeljebb 15 nappal az ülést megelőzően megküldik a 4. cikkben említett címzetteknek.
         Az ideiglenes napirend tartalmazza azokat a tárgypontokat, amelyek napirendre vételét legfeljebb 21 nappal az ülést megelőzően az elnöktől kérelmezték. Ezeket a tárgypontokat akkor veszik fel az ideiglenes napirendre, ha az azok alátámasztásául szolgáló dokumentumokat legkésőbb a napirend postázásának időpontjáig továbbítják a titkároknak.
         A Stabilizációs és Társulási Bizottság egyes témákkal kapcsolatban, tájékoztatás céljából szakértőket is meghívhat üléseire.
         A Stabilizációs és Társulási Bizottság üléseinek megkezdésekor elfogadja a napirendet. A Szerződő Felek hozzájárulásával az ideiglenes napirenden nem szereplő tárgypont is felvehető a napirendre.
         (2)   Az adott eset sajátos körülményeinek figyelembevétele érdekében, a két Szerződő Féllel egyetértésben az elnök az (1) bekezdésben meghatározottnál rövidebb határidőt is tűzhet.
         7. cikk
         Jegyzőkönyv
         Valamennyi ülésről jegyzőkönyv készül a Stabilizációs és Társulási Bizottság által levont következtetések és az elnök összefoglalója alapján.
         Miután a Stabilizációs és Társulási Bizottság jóváhagyta a jegyzőkönyvet, azt az elnök és a titkárok aláírják, és azt a két Szerződő Fél elhelyezi az irattárban. A jegyzőkönyv másolatát a 4. cikkben említett valamennyi címzettnek megküldik.
         8. cikk
         Határozatok és ajánlások
         Azon különleges esetekben, amikor a Stabilizációs és Társulási Megállapodás 110. cikke keretében a Stabilizációs és Társulási Tanács a Stabilizációs és Társulási Bizottságot határozatok meghozatalára és ajánlások megtételére hatalmazza fel, ezen aktusok a „határozat” és „ajánlás” címet viselik, amelyet egy sorszám, az elfogadás időpontja, valamint a tárgy megjelölése követ. A határozatokat és ajánlásokat a Szerződő Felek közös megegyezéssel fogadják el.
         A Stabilizációs és Társulási Bizottság határozatait és ajánlásait az elnök írja alá, és a két titkár hitelesíti. Ezt követően megküldik azokat az e melléklet 4. cikkében említett címzetteknek.
         A Felek dönthetnek arról, hogy a Stabilizációs és Társulási Tanács által elfogadott határozatokat és ajánlásokat a saját hivatalos lapjukban közzéteszik-e.
         9. cikk
         Költségek
         Mind a Közösség, mind az MK maga fedezi a Stabilizációs és Társulási Bizottság ülésein való részvételével kapcsolatban felmerülő költségeket, a személyzeti, úti és tartózkodási költségek, illetve a postai és távközlési költségek tekintetében egyaránt.
         Az üléseken való tolmácsolás, illetve a dokumentumok lefordításának és sokszorosításának költségeit a Közösség fedezi, kivéve az MK hivatalos nyelvére vagy nyelvéről történő tolmácsolással vagy fordítással kapcsolatos költségeket, amelyeket az MK fedez. Az ülések szervezésével kapcsolatos egyéb költségeket az üléseknek otthont adó Fél fedezi.
         10. cikk
         Albizottságok és különleges csoportok
         A Stabilizációs és Társulási Bizottság albizottságokat vagy különleges csoportokat hozhat létre, amelyek a Stabilizációs és Társulási Bizottság felügyelete alatt működnek, és annak valamennyi ülésük után beszámolni kötelesek. A Stabilizációs és Társulási Bizottság dönthet egy már létező albizottság vagy csoport megszüntetéséről, megszabhatja vagy módosíthatja feladat-meghatározásukat, vagy a feladatai végrehajtását segítő további albizottságokat és csoportokat állíthat fel. Ezen albizottságok és csoportok nem rendelkeznek döntéshozatali hatáskörrel.

         (1)  HL L 84., 2004.3.20., 13. o.


title: 2014/17/KKBP: A Politikai és Biztonsági Bizottság EUBAM Libya/2/2014 határozata ( 2014. január 14. ) a harmadik államoknak az Európai Unió líbiai integrált határigazgatást segítő missziójához (EUBAM Libya) való hozzájárulása elfogadásáról

text:
               18.1.2014

               HU

               Az Európai Unió Hivatalos Lapja

               L 14/15

         A POLITIKAI ÉS BIZTONSÁGI BIZOTTSÁG EUBAM LIBYA/2/2014 HATÁROZATA
   (2014. január 14.)
   a harmadik államoknak az Európai Unió líbiai integrált határigazgatást segítő missziójához (EUBAM Libya) való hozzájárulása elfogadásáról
   (2014/17/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió líbiai integrált határigazgatást segítő missziójáról (EUBAM Libya) szóló, 2013. május 22-i 2013/233/KKBP tanácsi határozatra (1) és különösen 10. cikkének (3) bekezdésére,
   mivel:

               (1)

               A 2013/233/KKBP határozat 10. cikke (3) bekezdésének megfelelően a Tanács felhatalmazta a Politikai és Biztonsági Bizottságot (PBB), hogy hozza meg a megfelelő határozatokat a harmadik államoknak az EUBAM Libya misszióhoz való hozzájárulása elfogadásáról.

               (2)

               A polgári műveleti parancsnok azt javasolta a PBB-nek, hogy fogadja el a Svájci Államszövetség hozzájárulását az EUBAM Libya misszióhoz, és ítélje azt jelentősnek.

               (3)

               A Svájci Államszövetséget mentesíteni kell az EUBAM Libya költségvetéséhez való pénzügyi hozzájárulás alól,

         ELFOGADTA EZT A HATÁROZATOT:
   1. cikk
   Harmadik államok hozzájárulása
   (1)   A PBB elfogadja és jelentősnek ítéli a Svájci Államszövetség hozzájárulását az Európai Unió líbiai integrált határigazgatást segítő missziójához (EUBAM Libya).
   (2)   A Svájci Államszövetség mentesül az EUBAM Libya költségvetéséhez való pénzügyi hozzájárulás alól.
   2. cikk
   Hatálybalépés
   Ez a határozat az elfogadásának napján lép hatályba.

      Kelt Brüsszelben, 2014. január 14-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 138., 2013.5.24., 15. o.